કાલિંદી ચમકી ઊઠી. કોણ- આ દીપક બોલે છે ? પણ હા, એ દીપક જ છે. ભીતરથી કોઈ બોલ્યું : જેના પ્રેમના ભ્રમમાં તું તરતી રહી, પણ એ તો તારા નામના કિનારાને છોડીને ક્યારનોય બીજા કિનારે પહોંચી ગયો છે ! પોતે આટલી સરળ વાતને કેમ ન સમજી શકી ? ત્રણ ત્રણ વરસ સુધી પોતાની લાગણીની નૈયા આ કાંઠે લાંગરીને રાખી. ન તો પોતે તરી શકી કે ન રાજેશને તરાવી શકી. દીપકને પોતે પ્રેમનો દીપ માનીને હૈયાના ઓરડામાં પ્રજ્જ્વલિત રાખ્યો, પણ દીપકના હૈયામાં તો કોઈ અન્યના નામનો દીપ જલે છે. એ તો પોતાને અર્થહીન તથ્ય માને છે. તો પોતે શા કારણે એ સમયને પકડીને બેઠી છે ? એ ભારે પગલે પાછી ફરી ગઈ.